khistorydata/jeongjo-sjw-relations huggingface dataset:
정조 16년
壬子三月二十二日巳時上御重熙堂右副承旨入侍時右副承旨申獻朝假注書申龜朝記事官洪樂游徐有聞以次進伏訖上曰使臣入侍事出榻敎賤臣承命出冬至回還正使金履素副使李祖源偕入進伏上曰遠路好好還可幸大國人物之盛何如履素等曰壯矣上曰皇帝之待本國使臣榮寵自來無比非一非再誠感謝矣今番一行無疾病者乎履素等曰一行皆無事往返仰認王靈所曁矣皇帝之待我使至矣盡矣故在下凡百接待之節自可推知矣雖以道路橋梁言之盡力修治在前通官多有徵索之弊今番則無此弊凡擧行急促之時皇帝使通官二人扶掖臣等而行矣上曰紀綱何如履素曰皇帝若有咳嗽之時和紳親以溺器承之其紀綱可知矣蓋福蔣安和紳最承寵遇常在皇帝左右矣上曰今年何處擧動乎履素曰有云云之處而不可的知矣上曰行中聞見錄注書出去推納於首譯可也賤臣承命回奏曰例於書狀官復命時修納故未及云矣上命招首譯賤臣與之偕入首譯洪命福進伏陛前上曰皇帝注意於第幾子乎命福曰皇帝第八子爲人輕忘故第十一子十二子有文學故注意云矣上曰皇帝筋力比去年何如命福曰比昨年無減矣命洪命福退出上曰今番種種遊宴乎履素曰然矣皇帝每於闕內露坐宴樂不避風寒筋力誠壯矣上曰彼見我國耳掩必怪訝矣履素曰皆笑之至於當寒把扇亦皆笑之矣履素曰皇帝窮奢極侈故生民則困窮矣上曰比我東民困苦何如履素曰不可與我東民比看而歷路所見處雖以店幕民言之窮不能自存矣上曰年事何如履素曰比年不免凶歉矣上曰吟詠幾何履素曰種種吟詠多用預構而每値催促故甚悶矣上曰卿詩誰書乎履素曰臣之弟書之李祖源則自書之矣上曰遊觀幾處乎履素曰李祖源則無處不覽矣祖源曰宮室樓臺甚宏傑壯麗全以甓石築之炊突全以皮糖藁炊之矣上曰今行有益於我國者或有知來者乎如箕伯洪良浩赴燕時車制亦或知來耶履素曰雖或知來但可用之於西路至於都城內則不可用之矣器皿中簸穀物甚輕捷故貿來矣祖源曰簸之則皮糠與實穀自各分出矣上曰自卿家試之可也上曰藥房無別貿易者乎履素曰有貿來者矣上曰藿香貿來乎履素曰臣之弟極力求貿眞品而終不得眞品矣祖源曰雲南所産是眞品而藿香性如我國艾草沮洳處不生故雲南連被水災難得好品矣上曰皇帝精神筋力好矣對我使問我國平安消息矣履素曰皇帝聞使臣祗迎轉身回視見臣等欲跪狀以手止之使勿跪伏而笑容可椈矣仍命臣等升御榻上賜三盃酒而皇帝以雙手親執酌賜之誠曠絶之異數矣上曰作詩後有賞格乎履素曰有之矣上曰飮食何如履素曰雖不及我東飮食而果品則絶勝雖隆冬亦有夏果矣祖源曰皇帝書法甚善無石不刻無處不寫矣上曰往返爲幾日乎履素曰留館三十五日矣上曰往返不滿二百日其實近矣今番則遼野無泥濘之患乎履素曰然矣一行到鳳城時見鳳城將出往他處故臣問於通官曰今當使行鳳將何處往乎通官答以將往瀋陽云而臣意則出往者必非鳳城將所往之處亦不的知爲瀋陽且彼人偵探一行多有徵索之意以此之故七日留滯通官以爲鳳將明日當入來云伊日又不來臣等若示躁急之狀則徵索必甚故臣等以爲雖至三朔當待之云矣其翌日鳳將來到云故今番無虛費之事再昨年給情債四百兩昨年給五百兩今年則不給之故搜驗一行行裝甚急臣等若還前年情債則雖使臣衣衾之屬任自搜驗可也彼人先出十隻卜物欲爲搜見聞臣言只搜三隻而止矣設使盡搜行裝別無現捉之物矣上曰誠善處事矣上曰義州府尹何如祖源曰今番則得人若久任則義州可以蘇復只喫兩時飯一無私用矣上曰趙氏豈可盡棄於西路乎特差此人果有意矣上曰今行雜冊不爲出來乎履素曰非但雜冊雖經書一不出來矣上曰我國卽文獻之邦此則過矣履素曰彼人亦以爲怪矣上曰到平壤時見崔必恭乎祖源曰臣等認以爲非人矣問於松留則以爲人有可取云矣履素曰彼人於洋學絶無而僅有矣上曰我國之弊皆從偏論中出來大國亦有偏論乎祖源曰彼國亦有之矣上曰我東山川狹隘自生偏論大國則山野廣漠何有偏論乎履素等曰近來象譯輩稱以燕行之無利多走他岐不習漢語雖以譯科出身者平居全廢肄習是故赴燕之後公私酬酢語多不通隨事窒礙雖以使臣言之尤無曉解者交隣大事極涉疎虞在昔盛際名碩亦多嫺於此學者國家多藉其力美談至今傳稱世級漸下人才雖有不古之歎當世才彦之中豈無其人乎臣意則令廟堂揀擇文臣之年少聰敏者使之專意閑習俾儲日後專對之任至於象譯輩子姪亦令勿走他岐逐日聚會於該院定其課試嚴立程式考其勤慢明其賞罰以爲需用之地實合事宜惶恐敢達矣上曰曾於前敎授徐榮輔李冕膺等行公時已有筵敎而姑無文跡之頒下卿等似未聞知從當另有留意成就之道矣譯舌子弟勿走他岐事亦於該院提擧入侍也別般申飭伊後之不能遵行可以推知筵敎承聞當該提調亟施不敍之典伴任之提擧亦豈不聞之乎一體捧現告罷職此後更加嚴飭各學首譯等處無敢如前任他可也出擧條履素等曰臣等於今行見之則赴燕譯官額數甚多只見其弊不見其益臣意則三十正官旣載於大淸會典則通計譯官軍官他司量宜裁減以準其數則八包有易充之效賞賜無收分之弊而見減之人則內而付料本院外而差送譯學從便區處成節目施行則亦必無被減稱冤之歎矣然事係通變所關不輕下詢廟堂處之實合於愼重之道故敢此仰達矣上曰凡事減不如增而事勢卽然渠輩亦以爲便云爾則何必靳允令廟堂議于該院從長釐正後草記可也出擧條履素等曰燕行時公用所費銀元定之數爲六千兩而近年以來入柵出柵每被彼人之操縱定例外中間濫費便成前例眞所謂秦之求無已也此後則雖或有臨時難處之端元定六千數外勿爲加用一分之意嚴立科條俾杜後弊恐合事宜故敢此仰達矣上曰嚴立科條俾有實效可也出擧條上曰卿等遠役之餘勞苦必多早卽退休可也命退諸臣以次退出
정조 16년
壬子三月二十二日巳時上御重熙堂都承旨入侍時行都承旨朴祐源假注書鄭尙愚記事官洪樂游徐有聞以次進伏訖上命讀公事書判付訖命書傳敎曰館錄今日爲之事命下未肅拜應敎許遞與未差之代今日政差出待下批牌招察任又命書傳敎曰再明召試藝文提學勢難考試許遞今日政差出命退承史以次退出
정조 16년
行都承旨朴祐源坐行左承旨李集斗坐右承旨申耆坐左副承旨李百亨坐右副承旨申獻朝坐直同副承旨金孝建坐直注書徐有聞仕直一員未差假注書洪樂游仕事變假注書李重連仕
정조 16년
李百亨啓曰大司憲李聖圭未肅拜執義未差掌令宋煥箕李日運持平朴孝成鄭東愼在外監察茶時之意敢啓傳曰知道
정조 16년
金孝建啓曰翰林召試明日爲之事命下矣監事館閣堂上春秋館堂上竝待開門牌招何如傳曰允
정조 16년
朴祐源啓曰明日擧動時承旨當爲備員而同副承旨徐有秉在外合有變通之道何以爲之敢稟傳曰許遞前望單子入之待下批牌招察任
정조 16년
以副應敎鄭東觀校理尹光普等禁推傳旨傳于朴祐源曰分揀
정조 16년
傳于朴祐源曰都承旨左承旨右副承旨入侍
정조 16년
傳于朴祐源曰書狀官入侍
정조 16년
假注書權熀有頉代以李明孚爲假注書
정조 16년
李明孚有頉代以鄭渤爲假注書
정조 16년
尹愭有頉代以洪百震爲事變假注書
정조 16년
鄭渤有頉代以朴榮東爲假注書
정조 16년
尹益烈有頉代以李廷顯爲假注書
정조 16년
洪百震有頉代以蔡弘直爲事變假注書
정조 16년
李廷顯有頉代以韓永建爲假注書
정조 16년
韓永建拿處代以洪樂游爲假注書
정조 16년
蔡弘直有頉代以李重蓮爲事變假注書
정조 16년
任有頉代以李運恒爲假注書
정조 16년
李運恒有頉代以李弘達爲假注書
정조 16년
李弘達有頉代以趙恒存爲假注書
정조 16년
趙恒存有頉代以權熀爲假注書
정조 16년
傳于朴祐源曰副提學入侍
정조 16년
李百亨啓曰副提學李義弼昨夜旣有留待之命則今忽任自出去擧措忙急至於入侍命下殿座過時而不卽待令揆以事體萬萬駭然從重推考何如傳曰不料論思之長有此去就顚倒不可無譴責之擧宣川府使除授當日辭朝賑事方始民勢孔棘云仍令兼程赴任着意賙活可也
정조 16년
傳于金孝建曰抄啓文臣親試明日爲之課講及今春等朔試射兼行而新榜抄啓仍令明日爲之同爲參試事令政府內閣知悉
정조 16년
以備忘記傳于申獻朝曰宣川府使李義弼下直長弓一張長箭一部片箭一部筒兒一箇賜給
정조 16년
傳于朴祐源曰刑曹參議前望單子入之
정조 16년
備邊司訓鍊大將單徐有大禁衛大將單李漢豐
정조 16년
申獻朝啓曰新除授禁衛大將李漢豐時在平安兵營任所將兵之任不可一刻無摠察之人何以爲之敢稟傳曰都提調在外新除授將臣上來間壯勇營兵房兼察牌招聽傳敎
정조 16년
申獻朝啓曰新除授禁衛大將李漢豐時無職名令該曹口傳付軍職何如傳曰允
정조 16년
兵曹口傳政事副司直李漢豐
정조 16년
兵曹訓鍊大將徐有大禁衛大將李漢豐單付
정조 16년
兵曹口傳政事以徐有大爲右邊捕盜大將
정조 16년
備邊司薦望以柳孝源爲平安兵使
정조 16년
金孝建啓曰吏曹判書金思穆參判金憙參議徐邁修牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更爲牌招何如傳曰允參議只推一體牌招
정조 16년
以吏曹參議徐邁修牌不進罷職傳旨傳于金孝建曰只推更爲牌招
정조 16년
有政吏批判書金思穆進參判金憙未肅拜參議徐邁修牌不進行都承旨朴祐源進以金翊休爲大司諫洪彦喆爲執義李顯道爲獻納金羲淳爲校理李貞運爲副校理申應顯爲知春秋洪明浩爲同春秋權中憲爲吏曹佐郞徐有聞爲注書閔台爀爲寧邊府使兼春秋單兪鉉章宣川府使單李義弼故都鎭撫使宋侃贈左參贊例兼贈職事承傳
정조 16년
兵批判書李秉模病參判黃昇源病參議尹履相病參知尹東晩入直進右副承旨申獻朝進同知單李命藝僉知單金衡祚副護軍尹範敍鄭東觀副司直宋翼孝韓光植尹光普金羲淳沈能翼姜忱金翰東尹序東金熙朝平安兵使單柳孝源
정조 16년
金孝建啓曰新除授承旨徐有秉時在白翎鎭任所斯速乘馹上來事下諭何如傳曰允
정조 16년
兵曹口傳政事以李長益爲白翊僉使
정조 16년
吏曹口傳政事工曹正郞鄭東榦刑曹佐郞洪大協相換
정조 16년
以慶尙監司鄭大容狀啓金海等邑鹽弊事査實馳啓令廟堂稟處事傳于申獻朝曰金海鹽弊聞之熟矣適因事會拔例成送矯瘼之別諭則今此狀辭只說已知之弊無一言依俙槪及於蘇革之策而尾請令廟堂稟處者寧有如許事體乎若此則雖以拳籌之臆料宜卽懸空剖決初何必不憚酬應特令詢問乎此狀啓還下送更以如此而爲弊不如此則不爲弊消詳論理指一狀聞又復如前泛忽之爲則其可曰本道有方伯乎以此意卽令該房題送書目
정조 16년
申獻朝以兵曹言啓曰傳曰近來夜禁解弛之致以摘奸事給夜帖有奉命出送之事而訓局哨官之行巡者考見夜標聞其奉命捽曳毆迫作此無於前之擧如非衒能必是犯分常時若能一分檢飭豈有該哨官無前之擧出於堂堂訓局乎若此不已誠爲難言之後弊揆以紀律萬萬寒心訓鍊大將趙心泰卽爲發遣宣傳官奪符以來所當拿入嚴棍嚴問後處分而適値齋日爲先削其名放逐城外當該哨官令兵判卽爲開坐取招該營首校行巡將校等亦令兵判棍問草記事命下矣當該哨官申達夏首校郭惇恒行巡將校柳孝遠等一倂取招則申達夏所供內矣身行巡到東營前路逢着一人問是何人則答以有知委事持夜標出往云故取見夜標則乃是踏印夜標而矣身不知夜標之如何故只認以兵曹勿禁帖以至執捉若知奉命則安敢如此乎此外無他可達行巡將校柳孝源所供內矣身以別巡牌將逢着行巡哨官於廣智營前路而執捉一人在前毆迫故問其委折見其面目則明是奉命之人故大言於哨官曰奉命之人何敢如是乎斯速送之再三力言而哨官終始不許曰吾旣不知夜標只當以軍號憑準而其人不知軍號何可不爲執捉乎反爲大責矣身實無奈何以至於此此外無他可達申達夏再供內矣身執捉奉命之人固是死罪及逢別巡牌將之後牌將果以奉命之人何敢如是爲言而矣身亦不聽之論其罪犯尤無所逃初供粧撰亦莫非罔赦之罪惶恐遲晩云首校郭惇恒所供內矣身以行首敎鍊官全不檢飭致有此無前之擧無辭可達惶恐遲晩云行巡軍士等處亦爲査問則所供內矣身等亦以奉命之人不可如是之意爲言而哨官終不聽之別巡牌將亦果力言而亦不聽之云矣奉命夜標何等至重而申達夏渠旣親見乃問不當問之軍號無難執捉不但事未前聞其爲干紀律關後弊已不可勝言及夫査問之下敢以兵曹勿禁帖等無理之說窘遁粧撰末乃遲晩者萬萬無嚴而旣有取招之命爲先捧供以入柳孝遠明知奉命其不能極力卽送之罪尤極可駭嚴棍十五度郭惇恒決棍七度北營入直千摠李潤春亦依下敎替直後捉來以不能檢飭之罪決棍十度之意敢啓傳曰知道名以奉命則雖無標而設有假稱者隨其後考其虛實眞知其假稱然後始可以下手矣昨日該哨官所爲雖由於人不暸然之致其爲後弊可勝言哉特以詳査之意姑令平問取招矣今則渠旣不能發明卿其決棍充軍大抵各營之哨官無異藍田之令丞在於大將與敎鍊官之間徒仰其口莫敢一毫自主張則莫重安寶帖文各營之所皆知者獨訓將不能預先約束於管下將官者其僨官溺職無以逃其罪且所謂哨官者明知其奉命詳考其信標然又毆之捽之自通衢押至北營而所謂別巡之敎鍊官目擊是擧不卽抵死挽止此非故犯而何乎若此不已後弊誠不能索言該校柳孝遠全羅道遠島充軍仍令湖南伯嚴刑三次後發配首校棍治足矣汰去放送哨官隨率軍卒卿其分等棍治放送墻外之事行巡之節無非營入直首將官責任則初不約束仍又任他他弁猶不敢若是儱侗況渠是武將之子乎該將官李潤春已決棍仍爲削去仕籍放送可也
정조 16년
申獻朝以兵曹言啓曰訓局哨官申達夏等捧供草記批旨內知道名以奉命則雖無標而設有假稱者隨其後考其虛實眞知其假稱然後始可以下手矣昨日該哨官所謂雖由於人不暸然之致其爲後弊可勝言哉特以詳査之意姑令平問取招矣今則渠旣不能發明卿其決棍充軍大抵各營之哨官無異藍四之令丞在於大將與敎鍊官之間徒仰其口莫敢一毫自主張則莫重安寶帖文各營之所皆知者獨訓將不能預先約束於管下將官者僨官溺職無以逃其罪且所謂哨官者明知其奉明詳考其信標然又毆之捽之自通衢押至北營而所謂別巡之敎鍊官目擊是擧不卽抵死挽止此非故犯而何乎若此不已後弊誠不能索言該校柳孝遠全羅道遠島充軍仍令湖南伯嚴刑三次後發配首校棍治足矣汰去放送哨官隨率軍卒卿其分等棍治放送墻外之事行巡之節無非營入直首將官責任則初不約束仍又任他他弁猶不敢若是儱侗況渠是武將之子乎該將官李潤春已決棍仍爲削去仕籍放送可也事命下矣依傳敎罪人柳孝遠全羅道康津縣古今島充軍而各別嚴刑三次後發配之意分付道臣罪人申達夏決棍十度黃海道長連縣充軍旗摠崔得奎隊摠洪成積文世奉等各決棍十度其餘軍卒羅宗赫等十七名各決棍五度放送千摠李潤春以傳敎內辭意分付放送首校郭惇恒汰去放送之意敢啓傳曰知道柳孝遠移送刑曹更定配所使之草記可也
정조 16년
申獻朝以訓鍊都監言啓曰今三月二十四日景慕宮展拜時因兵曹節目金虎門軍三十名把摠申光輅哨官李運祥率領挾輦侍衛金虎門軍五十名把摠金守基哨官兪範柱領赴于隨駕營門還宮後還入直所而竝待標信擧行之意敢啓傳曰知道
정조 16년
申獻朝以濬川司郞廳以都提調意啓曰本司都廳朴基豐遷轉代訓鍊都監千摠李煜差下使之察任何如傳曰允
정조 16년
申獻朝以御營廳言啓曰今三月二十四日景慕宮展拜時依兵曹節目集春營入直軍五十名新營入直別將李文爀領赴于禁衛營都領陣該入直哨官崔秀崗率該哨標下軍七名仍直東營入直軍三十名除出入直把摠安思烈率領宮大門外把守屛門把守則東營入直騎士二十三人除出嚴飭定送其餘二人該番將率領仍直而東營集春營入直馬步軍兵竝待標信擧行還宮後還入直之意敢啓傳曰知道
정조 16년
申耆以義禁府言啓曰放逐罪人趙心泰竹山府施以竄配之典事承傳啓下矣趙心泰京畿竹山府竄配而以承傳內辭意具罪目依例發遣府書吏押送配所之意敢啓傳曰知道
정조 16년
刑曹啓目粘連罪人呂士玉朴東春竝更加嚴刑期於得情何如判付啓一獄兩犯出場無期若此則其矣娚妹之中必有正犯一人卿等除尋常各別加刑嚴査仍具意見指一議處爲良如敎
정조 16년
刑曹判書洪檍參判趙尙鎭參議徐邁修聯名疏曰伏以臣等卽伏見金重淳事判付下者以重淳之罪難恕者三可恕者三辭旨縷縷曲加分析末減之律但止於放逐鄕里此雖出於我聖上好生之至德而反有欠於隄防之道臣等欽仰之餘繼不勝憂歎之至也噫彼重淳之罪不可但以尋常干犯論也蓋渠旣知瑋賊之爲凶徒逆黨則苟有一分人心固當嚴斥痛絶惟恐染汚之或及而乃反盃酒團欒促膝囁嚅則其平日腸肚相連互相和應之狀昭不可掩至於今番發通之擧猶屬餘事此而不嚴覈情節亟施常憲則刑政之失當顧如何哉趙德涵事雖以繡啓觀之其與瑋賊爛熳綢繆之狀若與重淳有間而借衣募人受其指揮之跡綻露無餘亦不可以放逐薄勘而蔽其罪也明矣臣等忝在按法之列略控執藝之義伏乞聖明亟寢成命依臣等當初回啓重淳則嚴覈取服後施以當律趙德涵亦施邊遠定配之典焉至於瑋賊之千罪萬惡誅戮猶輕夫出沒京鄕慫慂綢繆無所不至與逆魯同一心腸爲今日臣子者孰不欲食肉寢皮而顯戮未加徑斃縣獄輿情憤痛容有旣哉追施逆律雖有禁令諸子散配在法當然再昨回啓之時有拘格例未敢仰請而餘憤弸中按住不得玆敢附陳亦望特賜處分瑋賊之諸子亟令該道倂加嚴刑絶島散配以嚴王章以杜禍本千萬幸甚臣等無任屛營祈懇之至答曰省疏具悉曹堂之如彼嚴勘泮儒之如是末勘各有斟量者存卿等所請金重淳等加律事不允
정조 16년
壬子三月二十三日辰時上御誠正閣都承旨左承旨右副承旨入侍時行都承旨朴祐源行左承旨李集斗右副承旨申獻朝假注書尹益烈記事官李肇源徐有聞以次進伏訖上曰新榜注書入侍賤臣承命出傳假注書任進伏上曰推考房承旨禮房承旨入侍出榻敎賤臣承命出傳右承旨李百亨左副承旨徐榮輔進伏上命獻朝書傳敎曰明日當展拜景慕宮出宮由弘化門還宮由逌瞻門該房知悉又命書傳敎曰新除授玉堂待下批牌招推移入直又命書傳敎曰政官牌招開政又命書傳敎曰明日召試有命而春秋堂上多有老病人無異備員云諸堂中金頤柱徐晦修許遞今日政差出又命書傳敎曰春秋館堂上以在京無故人差出仍令待下批牌招察任又命書傳敎曰兼史濟濟堂錄前欲令出入於簪筆之列翰林中下番徐有聞仍付實注書上番洪樂游預備李重蓮分擬假注書事分付左右史以兼史修省記勿用預兼春秋之例皆用別兼春秋之例令本館知悉又命書傳敎曰去夜不捧招之前也猶未詳事實且元戎體重深夜奪符足以警勵至於律名之適輕適重欲待兵判査奏之草記後處置矣明知其奉命詳考其信標謂以旣捉旋放之有所如何自通衢捽之曳之至于北營近處云者其爲後弊有難枚擧何必多言削黜則終涉輕矣知於不知何論不知之罪尤大放逐罪人趙心泰竹山府施以竄配之典以爲他帥將兵怠忽者之戒獻朝曰新除授右邊捕盜大將徐有大卽爲牌招傳授命召及大將牌傳令牌何如上曰依爲之出擧條獻朝承書傳敎時誤一濡筆於兼春秋李肇源之鍮硯上曰莫重史硯非他人之所敢濡毫而爾旣生疎致使承宣濡筆此硯汚矣不可仍用於史筆亟令工曹更造新件此硯則袖歸爾家俾爾子孫知乃祖之有是事有是硯則亦榮矣仍令此事載之翰苑故事命退承史以次退出
정조 16년
壬子三月二十三日巳時上御重熙堂副提學入侍時副提學李義弼同副承旨金孝建記事官徐有聞記注官洪大協鄭東榦以次進伏訖上敎義弼曰昨夜旣有留待之命則何爲出去以至政院之請罪乎朝家於副學拂拭何如則今番館錄存拔不公物情駭然是豈對揚報答之意乎義弼曰臣之爲人庸愚譾劣百無肖似而間者蟄伏近日又無交遊尋訪之事故聞見固陋耳目聾瞽館錄卽有國之大政而僨誤無餘致承責敎孤負再造河海之恩厚招一國沸騰之謗臣罪至此萬死有餘更何可達乎上命孝建書政院啓辭批答訖仍敎義弼曰纔有宣川府使補外之命先爲退出卽呈肅拜單子及下直單子星火赴任而赴任後接濟賑民等事各別彈竭俾宣川一方之民無一夫失所之歎克體朝家宵旰憧憧之至意可也義弼承命先退命孝建讀公事書判付訖仍命退承史以次退出
정조 16년
壬子三月二十三日午時上御誠正閣書狀官入侍時右承旨李百亨假注書李弘達記事官鄭東榦記注官洪大協書狀官沈能翼以次進伏訖上曰萬里行役無事往還幸矣彼中物情風俗近來何如能翼曰雖或採探於譯官輩而其詳則不可知矣上曰外面大抵何如能翼曰人物箇箇碩大其他風俗與我國異矣上曰近來譯官多不成說合有救弊之策上副使亦有料量書狀官亦與使臣有所酬酢否能翼曰譯官甚多生疎及不如西路十餘次往還之人來頭則精習於漢語淸語者極擇以送好矣上曰我國字音大抵不分明多用俚語舊時經筵官不能以華音讀之故年少文臣每有襲謬之歎專對之任至重不可不謹而書狀官亦有責望矣能翼曰臣亦與使臣有酬酢矣上曰淸語則有難學矣而至於漢語學之無妨也能翼曰以臣所見雖軍官所屬擇其閑習於譯學者送之好矣上曰此亦不妨而雖勸奬不可得矣能翼曰今時則皇帝眷待之意隆重然而來頭不可不念上曰筋力雖好老人事未可知矣不可無備預之道而我國事豈能然乎上曰此外無他說乎能翼曰譯官員役減其數好矣上曰使臣亦有言矣上使言以本額數送之爲宜爾意何如能翼曰譯官減額之事問於渠輩而爲之好矣上曰渠輩之言何可採聽爾其出擧條以入則當問議於廟堂而處之耳上曰有他說乎能翼曰前頭商賈買賣之節畢竟有生事之慮矣上曰何故能翼曰使行專爲使事而每以商賈買賣之事或致久留更多爭端後必有生事之患矣上曰我國人生利多賴於此此是猝難變通處也今行久留柵門可謂得計譯官銀貨皆是國債今則不用於雜費乎能翼曰然矣上曰三使臣議論區一今行可謂善矣明年又復如是可也上曰皇帝年雖八耋筋力甚剛健否能翼曰然矣上曰我國老人筋力凡節尠有如是者乎能翼曰然矣能翼曰使行時不緊名色之譯員數多任官諸員外無所榦事徒煩往來臣與上副使有所說及於變通減省之道矣雖減額數不妨使事旣減額數則分包時自有其效而被減之人不無向隅之歎此則令本院從長區處於等第及譯學諸窠似合便宜臣旣有所見敢此仰達而事係變通令廟堂稟處何如上曰使臣擧條已有措辭之批矣出擧條命書傳敎曰勒令勸武以其軀殼之頗不尖細也若決科於紅紙近日館圈亦豈見漏乎除非提飭便卽沈淪殊非當初勸武之意白翎僉使徐有秉今日政承旨擬入其代亦令該曹口傳差出又命書傳敎曰新除授承旨待下批牌招察任出榻敎命退諸臣以次退出
정조 16년
行都承旨朴祐源坐行左承旨李集斗坐右承旨申耆坐直左副承旨李百亨坐右副承旨申獻朝坐直同副承旨金孝建坐注書徐有聞仕直一員未差假注書鄭尙愚仕事變假注書李重蓮仕
정조 16년
大駕詣景慕宮展拜罷後內閣政院玉堂藥房口傳問安答曰知道還內後內閣政院玉堂藥房口傳問安答曰知道
정조 16년
李百亨啓曰大司憲李聖圭執義洪彦喆未肅拜掌令宋煥箕李日運持平朴孝成鄭東愼在外監察茶時之意敢啓傳曰知道
정조 16년
假注書朴榮東有頉代以金直爲假注書
정조 16년
金直有頉代以崔啓運爲假注書
정조 16년
崔啓運有頉代以李秉烈爲假注書
정조 16년
洪樂游改差代以宋濟康爲假注書
정조 16년
宋濟康有頉代以姜學濬爲假注書
정조 16년
申耆啓曰直閣會圈爲之事命下矣政官牌招開政下批何如傳曰允
정조 16년
有政吏批判書金思穆進參判金憙未肅拜參議徐邁修進右承旨申耆進以沈能翼爲副校理南公轍爲奎章閣直閣光陵參奉金壽祖徽陵參奉閔斗爀相換兵曹佐郞安邁權禮曹正郞徐有沂相換兵曹佐郞黃瑨禮曹正郞愼性眞相換兼掌令沈能翼減下兼直閣單南公轍
정조 16년
兵批判書李秉模病參判黃昇源入直進參議尹東晩參知尹履相病右副承旨申獻朝進同知白景炫副護軍徐有秉竝單付
정조 16년
吏曹口傳政事奎章閣直提學朴祐源仍任事承傳檢閱單徐有榘
정조 16년
申耆以禮曹言啓曰卽接光陵令所報則今三月二十九日本陵忌辰祭享時兩官當爲備員將事而參奉金壽祖在於全羅道長城地未及上來云莫重祭享兩官不可不備在外參奉金壽祖今姑改差其代卽令該曹口傳差出以爲備員將事之地何如傳曰催促上來爲先相換可也
정조 16년
壬子三月二十四日卯時上詣景慕宮展拜入侍時行都承旨朴祐源行左承旨李集斗右承旨申耆左副承旨李百亨右副承旨申獻朝同副承旨金孝建記事官徐有聞假注書朴榮東記注官洪大協鄭東榦以次隨駕上具翼善冠衮龍袍乘輿出永淸門弘化門至觀旂橋降輿所降輿敎耆曰泮儒祗迎者爲幾人乎耆承命問之回奏曰六十餘人云矣上曰館學掌色其數旣多且有居齋多士則今此祗迎何獨六十人而已耶掌色與他儒尤有異焉令泮長査出不參祗迎之掌色一竝停擧可也耆承命出傳上曰以誰是壯元郞爲四韻七言律詩題使祗迎諸生趁回鑾時製呈兼春秋李肇源留在捧券試紙以戶曹厚紙卽日分給可也仍命以郞字押韻乘輿詣景慕宮降輿詣版位行再拜禮仍詣宮內奉審御齋殿少頃乘輿出宮大門至泮界敎孝建曰路傍家舍卽漢城判尹之家耶孝建曰然矣上曰駕過其門而不爲祗迎何也仍命入侍漢城判尹金尙集承命進前上曰卿何不爲祗迎乎尙集曰凡於城內動駕時苟非大臣則祗迎輦路似涉惶悚故不敢唐突爲之只得下階瞻旄少伸耿耿矣上曰焉有駕過其門而不爲祗迎之理乎古則例皆祗迎矣近來未之見焉予實怪之矣仍敎尙集曰泮界民舍間多頹落殊可矜念卿是重臣旣居此洞必須講究修葺之道後日登對時稟處克副予軫念之本意可也尙集曰謹當依下敎另加講究矣至觀旂橋降輿命持入泮儒應製者仍命右相入侍又命原任直提學徐浩修兵判李秉模進前御考諸券以下進士李英紹以三上居首命自泮中優給米包又命戶曹給紙三卷三中生員任壽益三下進士黃基天等亦命給米包紙卷宗岳等曰今日事甚盛擧也如許無前之盛擧豈其前代所有之事也多士所作不能善作此爲可欠矣上曰無善作之人可怪可怪矣乘輿由月覲門詣春塘臺諸臣以次權退
정조 16년
壬子三月二十四日辰時上御春塘臺翰林召試抄啓文臣試射入侍時行都承旨朴祐源行左承旨李集斗右承旨申耆左副承旨李百亨右副承旨申獻朝同副承旨金孝建記事官徐有聞假注書鄭尙愚記注官鄭東榦南公轍原任直閣鄭東浚尹行任以次侍立上具翼善冠衮龍袍乘輿出永淸門由靑陽門降輿陞座命試官以下行禮引儀唱試官以下行禮召試試官領監事朴宗岳藝文提學李秉模一提學吳載純知春秋申應顯同春秋洪明浩李祖源試射試官檢校直提學徐浩修原任直閣徐龍輔副司直洪仁浩李翼晉以次行禮訖命秉模進前書箋題仍命懸題命諸文臣以次呼名發射命書傳敎曰抄啓文臣中時帶臺職人許遞命書榻敎曰抄啓文臣親試課講退行於明日處所以便殿爲之又命書榻敎曰禮兵換房上曰試官進前考試可也宗岳等進前考試坼名訖上曰被翰圈人中多有出入堂后者而不知莊修室之本意以外題製進誠可駭也仍命書榻敎曰翰林被選人令該曹口傳付職待下批牌招入直命應射文臣進前領賞以次頒賞訖上曰未滿四矢人竝饋罰杯可也仍宣饌訖命書傳敎曰我國用人尃取名宦而名宦之中亦有層級先占第一層級者自餘當圈當通之職更無所事焉一經守大提學則兩館在其中一經藝文應敎則副學以下文職亦在其中下此之銓任旣通者經筵長臺之望無不通融吏郞卽六品而例付舍人分館前翰林參圈者書以西飛宮銜之參下說通若出六順陞文學司書而兩司之通勿論焉大抵內閣制置之本意何如而節目之間尙多未遑待敎之曾經者更圈於直閣已甚不可況於直閣待敎之圈以銓郞弘錄說通翰注中人取捨之者尤有例錯之嫌自今已經待敎者更勿圈點於直閣而參下之弘文博士以下至宮銜槐館及參上諸窠當隨窠直擬已經直閣者舍銓三司亦當隨窠直擬以此定式施行事分付因此而又有定式者故大提學梁誠之建白也本閣請置大提學光廟可之設閣以後至今未果者事面極爲苟且內閣大提學一窠亦遵故事設置而若遇差出之命則以曾經文衡及被圈人擬差而若自本閣提學大拜則自當陞付大提學矣宋時資政殿只有學士旋因學士之陞相職別設太學士窠此亦師古之一端以此意令內閣知悉命書榻敎曰前直提學朴祐源仍任前職先參圈後謝恩又命書傳敎曰直閣有窠新式且頒直閣圈點今日爲之仍自本閣牌招會圈載純曰內閣官制旣有新定式矣自今爲始直閣待敎窠圈點後未受點之人後圈時仍用而如有新圈可合之人通融圈點然後國體嚴重亦合事面適有區區愚見敢此仰達矣上曰依爲之出擧條宗岳曰昨年自吏曹發關諸道區別鄕假吏修成冊竝與質紙禮木上送云云故臣待罪錦營時防塞不送矣大抵國初有揀擇鄕吏出爲察訪之規而廢却者今爲幾百年則忽然稱以修明舊典徵索紙木者專出於下吏輩沾丐之計也邑驛吏胥蕭殘忒甚何從辦此其爲弊端已無可言而近來新舊鄕人作一戰場故臣在湖營也痛加禁斷而況日昨飭敎至嚴且截臣不勝欽仰讚誦又何可行此弊法使吏輩相戰乎假令修明舊典該堂就議廟堂經稟筵中然後方可爲之而任自行關難免不察之失該吏則臣方令移法司勘罪而該堂則捧現告罷職何如上曰依爲之出擧條宗岳曰適有言端敢此仰達矣官方自有層級而分館亦自有區別矣昨日關西諸新恩以分館事來言於臣又呈單曰關西名分雖曰不明儒鄕及庶孽與吏校子姪亦不無等級故自前分館時儒鄕則屬之國子庶孽及吏校子姪則屬之芸閣而今番分館一竝歸之於國子誠不勝冤鬱云云故臣考見分館記則果無一介校書者矣分三等分館乃是四百年不易之規而爲承文官員者焉敢恣意行私一切壤却乎升降坐起時臣當與僚相相議區別施行而當該上博士不可無罪捧現告罷職何如上曰依爲之出擧條宗岳曰頃日動駕時逢着御營中軍申大謙於路上則旣非陣上又非班列而兀然騎馬只回馬首者是不知體統不知體統則朝廷不尊朝廷不尊則其爲弊端當如何哉渠雖諉之於領率新恩而此乃罷歸之路也甚不成說故臣依例略治其從人矣大謙初不見臣摧謝徑先引義求遞者尤爲駭然事體所在不可仍置依法典罷職何如上曰聞甚可駭大臣之不尊卽朝廷之不尊此等處若不隨現痛治是豈敬大臣尊朝廷之意乎申大謙罷職輕矣爲先令該府拿問捧口招以聞事分付可也出擧條宗岳曰近來紀律蕩然無難凌犯以今番訓局將校事觀之亦可驗之矣當該將校及大將處分嚴正臣不必更爲請罪而日前動駕時右捕盜從事官敢於該廳廳上橫竹高立俯瞰陪從班列事之駭然莫此爲甚當該從事官從重論勘然後亦可爲振肅紀律之一端決棍汰去何如上曰依爲之出擧條命書榻敎曰寧邊府使當日辭朝平安兵使除朝辭赴任耆曰寧邊府使柳孝源移拜平安兵使有除朝辭赴任之命矣密符則以前兵使李漢豐前所授密符仍佩諭書則安寶使院吏齎傳何如上曰依爲之出擧條命退諸臣以次退出
정조 16년
行都承旨李祖源坐行左承旨李集斗坐右承旨申耆坐左副承旨李百亨坐直右副承旨申獻朝坐同副承旨金孝建坐直注書二員未差假注書鄭尙愚仕直鄭宗顯仕事變假注書劉㵙仕
정조 16년
李百亨啓曰大司憲李聖奎執義洪彦喆未肅拜掌令李日運宋煥箕持平朴孝成鄭東愼俱在外監察茶時之意敢啓傳曰知道
정조 16년
申耆啓曰備邊司郞廳來言今日賓廳日次而國忌齋戒相値不得來會云矣敢啓傳曰知道
정조 16년
傳于申耆曰傳香承旨馳詣明陵奉審摘奸局內諸陵一體奉審以來
정조 16년
傳于金孝建曰同副承旨入侍
정조 16년
姜學濬有頉代以柳星鎭爲假注書
정조 16년
李秉烈有頉代以金秉淵爲假注書
정조 16년
金秉淵有傾代以韓光烈爲假注書
정조 16년
柳星鎭有頉代以尹德雨爲假注書
정조 16년
李重蓮改差代以姜世弘爲事變假注書
정조 16년
韓光烈有頉代以金良爲假注書
정조 16년
尹德雨有頉代以權倚爲假注書
정조 16년
姜世弘有頉代以禹錫龜爲假注書
정조 16년
金良有頉代以洪宅柱爲假注書
정조 16년
權倚有頉代以李亨宇爲假注書
정조 16년
禹錫龜有頉代以劉㵙爲事變假注書
정조 16년
洪宅柱有頉代以鄭宗顯爲假注書
정조 16년
李亨宇有頉代以李昌瑞爲假注書
정조 16년
劉㵙有頉代以呂榮徽爲事變假注書
정조 16년
鄭宗顯有頉代以柳沁煥爲假注書
정조 16년
李昌瑞有頉代以方易爲假注書
정조 16년
呂榮徽有頉代以東方淑爲事變假注書
정조 16년
方易有頉代以康就昇爲假注書
정조 16년
東方淑有頉代以許鐫爲事變假注書
정조 16년
傳于申耆曰注書徐有聞還付翰林牌招入直
정조 16년
吏曹參判前望單子入之朴祐源落點
정조 16년
傳于朴祐源曰未肅拜玉堂許遞
정조 16년
傳于朴祐源曰文兼之職淸要與瀛翰等焉在昔成廟朝以受敎揭于本廳若曰鵝黃竹葉龍頭鳳尾卽刻進呈又若曰弘文錄翰文薦者爲文兼自是厥後如或乏人則依吏曹假郞例寧以未通淸文臣差擬無或以兩司擬望大抵其選之不輕爲如許矣年來或因特敎或因添書以兩司中差除者卽視同瀛圈將欲奬拔之意而及其圈點也爲不爲擧論之時苟使其人地不可堪則公議不必自上勒屈而格外除拜之人無非優不爲館臣者然則其所拔之其由未可知以此傳敎令弘文館書之本館謄錄使後之閱此錄者知之
정조 16년
傳于金孝建曰文兼宣傳官未差之代令該曹口傳差出
정조 16년
兵曹口傳政事以李義駿爲文兼
정조 16년
以兵曹監軍單子傳于金孝建曰郞官中特敎給由外差祭及未肅拜與時帶罷職人員竝改差今日政差出
정조 16년
有政吏批判書金思穆差祭參判朴祐源進參議徐邁修牌不進行左承旨李集斗進啓曰判書金思穆差祭參議徐邁修牌招不進小臣獨政未安何以爲之敢稟傳曰仍爲之
정조 16년
以李祖源爲承旨尹翊東爲獻納南公轍爲副校理安經心爲兵曹正郞嚴耆金履喬爲佐郞姜鳳瑞爲典籍弘文正字單徐有榘李祖源爲同義禁愼師浚爲徽陵參奉禮曹佐郞單李顯默洪大協金達淳爲兵曹正郞
정조 16년
兵批判書李秉模病參判黃昇源進參議尹履相參知尹東晩病右承旨申耆進同知單高泰成副司直金憙李顯道沈能翼竝單付
정조 16년
以吏曹參議徐邁修牌不進罷職傳旨傳于金孝建曰只推
정조 16년
以副校理南公轍正字徐有榘牌不進罷職傳旨傳于金孝建曰只推
정조 16년
金孝建啓曰卽者奉敎李重蓮洪樂游待敎徐有聞謂有館規陳疏徑出原疏齋日相値纔已退却矣所當直捧禁推傳旨而此與無端徑出有異推考警責仍卽牌招入直何如傳曰允原疏入之
정조 16년
兵曹口傳政事副正司金熙華李弘達沈鎜韓耆裕李運恒閔致載權倚林景鎭竝單付
정조 16년
以全羅監司鄭民始狀啓康陵參奉金壽祖病勢沈綿不得起送事判付內啓下吏曹爲旀實病旣如此則亦難强迫參奉金壽祖改差本道所薦諸人中二人姑未收用見窠令該曹今日政擬入餘一人亦卽待窠收用本道高時良之初仕特授後尙不上來申飭起送形止狀聞事回諭
정조 16년
金孝建以兵曹言啓曰西所入直部將李偃所告內二十一日入直西所而二十三日罷漏後出立直所外遍望之際有二人自內氷庫下來故執捉問之則答以曜金門軍士爲取枯柴而來不無疑端躬往氷庫基址看審則毁置瓦子有偸竊之跡故下往軍卒所接處搜覓則守門將直所軒下果有瓦子六七張更爲盤問則答以連日輸置於曜金門外李進士家廊底居尹乭伊處及其家接隣居姜正福處云替直後親往其家而見之則兩處皆有所置瓦子卽爲輸入本處二十四日朝飯時來告于內兵曹云曜金門軍士驪州李命大通川朴先儀等一竝捉來嚴加査問則所告內氷庫近處有舊瓦積置故愚迷所致欲得酒盃之價今月十八日曉頭同爲上去拾取略干張匿置守門將直所近處開門卽時裹以柴草出往門外尹哥姜哥處每三張錢二分式捧之買食糟糠間間輸運合爲五次此外無他可達之事云接主人姜正福所告內今月十八日開門後曜金門軍士兩漢負瓦子而來言曰各處改瓦今已畢役所得瓦子欲賣云矣身所接家舍多有頹毁果爲買得而十九日開門後又爲買得皆以空石裹來合爲四十三張故價錢三錢計給只知退瓦而買得以至此境云私奴尹乭伊所供內今月十九日開門後曜金門軍士兩漢負瓦子而來欲以買取矣身家舍欲爲修改果爲買得二十日一負又爲買得其後日不記間間輸來皆以空石裹之合爲三十七張價錢二錢五分計給而旣知闕內所置之瓦有此潛買無辭可達云而部將所告外軍士朴先儀又有所賣於林得三爲名漢云故捉來取招則得三所供內今月二十一日開門後曜金門軍士持瓦子九張來言曰此是修改後退瓦欲賣云故矣身果爲買得而三次輸來合爲二十七張價則濁酒間間飮之云西所書員尹繼甲所告內矣身以入直書員達夜巡更二十四日罷漏後直所深睡之際有聲呼之故出往見之則入直部將以爲當此無人之時有人來往速往探見云故急走執捉則乃是矅金門軍士二名也其後事一如部將所告云守門將宋聖奎所供內矣身入直時二十二日開門後軍士一名有空石裹物出來故取來坼見則瓦子三四張故此是闕內之物無敢持去之意嚴飭移置於直所軒下逢着部將傳言此事而矣身未及先告此是矣身之罪云近仗軍士白春得所供內矣身十八日曜金門把守而開門後自金虎門入來上去之際本門已爲開鑰軍士依數排立而伊後雖有一二名暫時出去糟糠買食之事瓦子偸出之狀實未目覩此外無辭可達云金聖大所供內矣身十九日自金虎門入來上去本門之際開門告無事軍士始到北水閣近處其間出入未能目覩其後終日把守實無軍士離次之事此外無辭可達云金福得所供內矣身二十一日本門把守而所供與金聖大無異云崔貴福所供內矣身二十二日本門把守而開門後侍令本門則守門將以爲門軍士開門後瓦子裹於空石欲爲出去故執捉以置云故矣身聞極驚駭答以莫重闕內之物偸竊欲賣之狀萬萬可駭各別治罪之意言之則守門將卽爲決笞後瓦子則還置本處而未告本曹之罪惶恐遲晩云金春成所供內矣身二十三日本門把守而得聞昨日軍士瓦子偸賣之事已爲發覺云故聞甚驚駭終日把門各別申飭暫時不離此外無辭可達云矣雖是瓦礫之微凡係闕內所在者何敢擅取而今此李命大朴先儀以守直之門卒累次潛賣之跡若是綻露論其所犯難逭重律雖以尹乭伊姜正福林得三等言之若不知其何處之瓦而買得則皆不足深罪而觀於諸供皆知其爲闕內之瓦而無難買取其在懲後之道亦不可尋常處之一竝移送捕廳各別嚴處該所書員旣有執捉之跡別無符同之事放送近仗軍士等分輕重決棍自十八日至二十三日入直守門將其不能覺察與否而不告均之爲罪竝汰去十八日以後二十四日以前西所入直衛將及部將李偃外亦爲汰去何如傳曰允雖曰微物紀綱所關常時不能檢飭之罪焉可逭也本曹入直堂郞拿處班戶異於愚氓則毋論知與不知受置之罪揆以國體豈可只治其奴乎厥奴勿問所謂進士稱號人令該曹照律嚴勘草記事分付可也
정조 16년
金孝建以壯勇營言啓曰今三月二十五日本營入直將校軍兵中日試射時鳥銃沒技軍依例別單書入之意敢啓傳曰知道
정조 16년
金孝建以義禁府言啓曰抄啓文臣金履載依傳旨拿囚而旣承筵敎置之府中公廨使之講習之意敢啓傳曰知道
정조 16년
義禁府啓目行副護軍申大謙原情云云傳旨問目內辭緣泛稱遲晩所當請刑是白乎矣曾經閫帥勿爲請刑載在大典通編上裁何如判付啓渠不參班則騎馬亦罪渠非臺諫則呈遞亦罪幺麽亞將若此則卿宰以下慢忽之習何以禁之乎以草記從重勘律放送爲良如敎又啓目假注書韓永建原情云云傳旨內辭緣泛稱遲晩刑推得情何如判付啓分揀放送爲良如敎
정조 16년
奉敎李重蓮洪樂游待敎徐有聞疏曰伏以卽者下番檢閱徐有榘移除弘文館正字矣下番爲任不輕而重如無特敎又無右位之言則自銓曹不得移擬於他職而古例卽然臣等旣忝在右位不能遵守古規豈可晏然於職次乎玆敢聯陳短章徑出禁扃伏乞聖明亟治臣等溺職之罪仍治臣等擅離之罪以存公格以肅朝綱焉臣樂游臣父明浩見除同春秋臣樂游所帶記事官之任自在當遞亦願聖明亟命遞臣職以安私分千萬幸甚省疏具悉館規卽然一疏足矣尾陳同春秋親嫌事子爲翰林則其父春秋之銜大臣外例皆遞改同春秋洪明浩特爲許遞爾等勿辭察職
정조 16년
江華留守柳戇疏曰伏以臣才疎識荒最居人下不自意居留保障之重任忽加無似之賤臣臣受命惶懼若隕淵谷晝宵焦勞不遑寢食而奈之何年旣耗悖情力俱短辜負我聖上簡畀之盛意徒費廩祿惶汗浹背敢將測蠡之見略此條陳惟聖明垂察焉第伏見江都一方天作險阻爲國關防其來已久而不幸丙丁之禍至今痛心在昔勝國之移蹕於此前後屢十年胡騎倭船不敢一近於江干海沿所以我朝之自縣而府自府而營長慮却顧戒深備袽者政爲此也喬桐爲統禦之大營有猗角夾輔之勢海西之二邑畿內之四府一郡皆屬本府管轄防禦靡有遺策而第緣昇平百年恬嬉成習軍伍之老弱逃故十不塡一擁虛簿而無實用以如是之軍卒當方張之寇賊明知其必無幸矣至於沿海官船爲六十一隻而十年廢棄都無形體實合新造者爲二十九僅僅可修改者十隻而其餘鎭船莫不東漏西傷少有風波渡涉無望設有海寇來犯兵不能馮河徒涉何以禦豕突之勢也軍器則兵木械荒弓砲皆折傷長短大小之器一無所恃府內千戶井泉不敷池沼多堙春夏少旱不免取水於城外南北山種植之樹自古稱蔚密而挽近以來日告濯濯城外禁山無一樹枝崩莎敗土見者寒心或値緩急樵汲何所恃乎行都桑土之備誠不勝萬萬哀痛上項諸弊善後之策猶可委之守臣逐年修補責其壁壘之變色則趙之晉陽不必專美於古矣其中最切急而尤可悶者實在於軍餉之減縮蓋本府餉米本爲十七萬石間因各處請得地部及各軍門各道之貸移者其數夥然卽今所餘纔爲三萬石零若當不虞之時本營兵一萬三千六百二十及四營兵六千七百九十合二萬四百十名以折半留庫之米不過爲一朔十日糧外此府內及外村民來入城中者其麗可千萬計也萬有一有加於此者百官三軍不知何道而足食也或曰各邑所儲臨急移來云則此言似矣而如値環都築圍水洩不通隆冬流澌船路莫行則雖欲移轉兩皆沒策見今各處儲積名存實無雖難責其一時準報而每年限十分之一二次第取償則不過五六年行都之穀庶幾陳陳相因而及其分糶也定式以二萬石則留庫將爲七八萬石竝各營各宮之還穀在本府者一體嚴半留之法足可爲三四萬人半年餘食食足氣壯主能制客則列邑移穀之計始可有頭緖矣且伏念聖上深軫民弊八道停操已多年所而臣府則爲二十二年之久矣經操之兵甚尠新入之軍十居八九雖有軍伍器械之名色而此輩生來不聞旗鼓之聲全昧坐作之方關防之疎虞誠非細慮島城狹小異於他處操鍊之往來留連而幅圓近或爲十里二十里遠不及五十里一日聚軍翌日晝夜操三日𩝝饋放送則年豐穀歇之時不甚大弊矣至於四營則各令聚鍊於邑底守臣抽栍巡閱每年一府四年輪廻則似有警飭之效幸垂睿念待歲稔以存苞乘之戒焉臣於內帑別庫事妄有愚見伏聞帑藏無非軍器緩急之需一經潦瘴必多所傷而今至三年久不反閱御庫體重非自下所敢開視者依舊例發遣反庫官趁未潦曝曬修補恐不可已也戶南庫亦御庫也東庫所藏一依內帑不敢開視惟西庫則錢木所儲而春秋給代於各鎭堡將卒者故守臣與經歷例爲眼同出納臣於昨年九月十二日到任卽爲反閱則潦雨屋漏木疋朽傷者合爲六同二十疋近年來極貴之木各鎭卒輒不願受去願易以二兩代錢如此數年荏苒無變通之擧則朽者益朽終爲無用之物臣意則及此木貴民無衣之時減價改色待新木還納而每三同許納一同則民情似必樂從矣與其委積而空棄毋寧減價而從民願也且臣聞草芝及長峯牧場多有冒耕隱結年年入於鎭將之犯手吏屬之潤橐故發遣吏校逐庫尺量於各處則草芝所管起耕爲七十三結六十五負一束內田二十結一負畓二十六結十負則牧子八十七名每名五十三負式折授位餘實加耕二十七結六十七負一束合稅穀五百二十四石三斗零內夏等麰六十五石秋等正租七十石十二斗京司上納除實在穀三百八十八石六斗零長奉所管起耕爲二十二結三十五負七束內田四結七十六負一束畓三結七十一負九束則牧子十四名及色吏色掌合十六名每名五十三負式折授位餘實加耕八十七負七束合稅穀二百三十一石十二斗零內三十七石零京司上納除實在穀一百九十四石一斗零兩牧場都合爲五百八十三石三斗零矣牧場加墾禁制甚嚴事當請勘而事在久遠旣非一兩人所犯且況如渠殘鎭薄料蟣蝨賤品雖難一一追勘而苛責旣曰冒耕隱結則亦不可旣核而仍置以長其侮法弄奸之習而五百八十之剩穀區處別無善策太僕富司也得此失此宜無足加損而臣營軍餉太甚不足若以此永付司倉年年收租如法折米逐歲加耗則不出十年將近三四千石米添補餉穀非細助也疾病垂死言無次序尤切悚惶失今不一陳恐抱無窮之之悔敢此瀆擾伏乞聖明俯詢廟堂竝賜裁處焉臣無任云云答曰省疏具悉諸條所陳皆切實於陰雨之備許令廟堂回啓稟處內帑各庫反閱事當別遣摘奸矣
정조 16년
壬子三月二十五日辰時上御熙政堂抄啓文臣親試課講入侍時行左承旨李集斗右承旨申耆左副承旨李百亨同副承旨金孝建記事官徐有聞假注書鄭尙愚記注官金良倜洪大協以次進伏訖上曰試官以下入來行禮可也尙愚承命出與一提學吳載純原任直提學李秉模朴祐源檢校直閣徐榮輔偕入引儀唱試官以下行禮載純等行四拜禮訖陞殿上曰試官進前書御題可也秉模進前書箋題訖命懸題上曰新選文臣使之各坐製進可也命書榻敎曰留院公事入之命耆書判付訖命書傳敎曰亞銓聞有實恙許遞前望單子入之待下批牌招察任又命書傳敎曰如許地處曾已曲諒同義禁徐龍輔許遞仍命開講尹寅基等以次進講至金履載進講命書傳敎曰昨於易知之題以外題製納有若故爲規免者是豈多年在堂后人所可爲今日講席初次再次皆不開弦萬萬駭然抄啓文臣金履載拿處判堂旣承筵敎置之府中公廨使之突誦七編後草記秉模曰今式年武科出身中應頉外士族人使之依例赴防何如上曰除赴防可也秉模曰除赴防則有納米之例今番則何以爲之乎上曰竝除之可也出擧條上曰捧券姑遠畢收券後當親考以下試官與承史竝退可也諸臣以次退出
정조 16년
壬子三月二十五日午時上御重熙堂同副承旨入侍時同副承旨金孝建假注書鄭尙愚記事官徐有聞徐有榘以次進伏訖上命讀公事書判付訖命書傳敎曰泮製比較儒生製述時表次上一進士崔光泰中庸一件具諺解賜給表次上進士申頤朝賦次上幼學申夔朝表草次上進士柳遠鳴各紙三卷筆三枝墨二笏賜給又命書榻敎曰新除授玉堂牌招察任命退承史以次退出
정조 16년
行都承旨李祖源坐行左承旨李集斗坐直右承旨申耆坐左副承旨李百亨坐右副承旨申獻朝坐直同副承旨金孝建坐注書二員未差假注書鄭尙愚仕直一員未差事變假注書未差
정조 16년
藥房都提調朴宗岳提調鄭昌順副提調李祖源啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 16년
申耆啓曰明日常參經筵取稟傳曰停
정조 16년
李百亨啓曰大司憲李聖圭執義洪彦喆掌令李日運未肅拜宋煥箕持平朴孝成鄭東愼俱在外監察茶時之意敢啓傳曰知道
정조 16년
傳于申耆曰同副承旨入侍
정조 16년
以奉敎李重蓮洪樂游牌不進罷職傳旨傳于李百亨曰今聞承宣言果然乃父之遞職旣由於渠則雖曰館規卽然如是逡巡不是異事而特敎遞改或有間於該曹之回啓立落在於右位去就自在於下僚之承違竝只推更爲牌招推移入直
정조 16년
有政吏批判書金思穆差祭參判朴祐源內閣進參議徐邁修進行都承旨李祖源進啓曰判書金思穆差祭參判朴祐源內閣進小臣獨政未安何以爲之敢稟傳曰只出緊任
정조 16년
以申馥爲副修撰金憙爲禮曹參判曺允亨爲同義禁趙宗鉉爲同春秋林鳳頀爲工曹正郞徐懿大爲典籍金履素爲內醫提調大提學吳載純仍任事承傳金思穆爲知經筵韓山郡守李義駿仍任事承傳檢閱單徐有榘知經筵鄭好仁同經筵金思穆知春秋趙宗鉉
정조 16년
申耆啓曰檢閱徐有榘旣已還付牌招入直何如傳曰允
정조 16년
李集斗以弘文館言啓曰副校理南公轍正字徐有榘旣有只推之命竝卽牌招察任何如傳曰待開門牌招可也
정조 16년
以京畿監司徐鼎修啓本齊陵碑閣北邊壁蹲縮中房退出事傳于李集斗曰此與傾側有間令陵官與地方官眼同修改後狀聞獻陵水剌間三間傾側下房蹲縮顯陵守僕房傾側事傳于李集斗曰亦如碑閣令陵官地方官斯速修改後狀聞昭寧園大碑閣後面渗漏椽含折傷椽木四箇朽傷綏吉園月臺南邊階砌石二立動退傾側事傳于李集斗曰昭寧園綏吉園修改一款每欲定式而未果毓祥宮田庄之尙不出稅政爲似此役處此後此等些少之役以本宮物力守奉官眼同從便修改後狀聞揆以事體毫無不可令該曹該道知悉
정조 16년
以京畿監司徐鼎修啓本罪人趙心泰竹山府到配事傳于申耆曰不過申飭且有所幹之事務亦自有所重分揀放送事分付
정조 16년
申耆以義禁府言啓曰京畿竹山府竄配罪人趙心泰分揀放送事命下矣趙心泰卽爲放送事分付該道道臣之意敢啓傳曰知道
정조 16년
申耆以義禁府言啓曰時囚罪人申大謙口招公事判付內渠不參班則騎馬亦罪渠非臺諫則呈遞亦罪幺麽亞將若此則卿宰以下慢忽之習何以禁之乎以草記從重勘律放送事命下矣取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖矣申大謙杖八十收贖奪告身三等放送何如傳曰允如有功議各減一等可也
정조 16년
申耆以義禁府言啓曰申大謙杖八十收贖奪告身三等照律草記批旨內如有功議各減一等可也事命下矣申大謙六代祖景禋靖社功臣云功減一等杖七十收贖奪告身二等之意敢啓傳曰知道
정조 16년
壬子三月二十六日辰時上御誠正閣藥房入診入侍時藥房都提調朴宗岳提調鄭昌順副提調李祖源假注書鄭尙愚記注官金良倜記事官徐有聞待敎徐有榘醫官金光國李翊臣李敬培李惟鑑以次進伏訖宗岳曰日間聖體若何上曰一樣矣宗岳曰王大妃殿氣候何如上曰一樣矣宗岳曰惠慶宮氣候何如上曰一樣矣宗岳曰元子宮氣候何如上曰連爲好在矣宗岳曰昨日甘雨可謂知時非但物物滋潤爲麥農誠幸矣宗岳曰醫官待令入診何如上曰不必診候矣上曰堂錄何間當會圈乎宗岳曰堂錄若俱無首相與文衡則例不得爲之矣命書傳敎曰堂錄有命而首相或文衡中須有一人然後會圈云前大提學吳載純仍任祖源曰前大提學吳載純仍任事命下矣政官牌招開政大提學下批何如上曰依爲之出擧條上曰李義駿在宮官時予見之而知其文華積年沈屈故昨於文兼望點下矣宗岳曰臣按湖藩時見其治邑非但文華亦多聲績矣命書傳敎曰記念舊僚之沈潛於下邑昨有添書點下之擧而聞其治績能免文士本色徑遞可惜文兼李義駿仍任守令命書榻敎曰推考房承旨入侍賤臣承命出傳右副承旨申獻朝進伏命讀公事書判付訖命書傳敎曰藥房提調許遞今日政差出命退諸臣以次退出
정조 16년
壬子三月二十六日午時上御重熙堂同副承旨入侍京畿監司同爲入侍時同副承旨金孝建假注書鄭尙愚記注官金良倜記事官徐有聞京畿監司徐鼎修以次進伏訖上命讀公事書判付訖鼎修曰溫陵局內有成姓人諸塜而樹木蓊翳至無塋域昨年因其子孫之上言特命略略除伐許令封築而樹木除伐猶有未盡處其子孫又爲呼籲有摘奸査處之敎矣至於今番奉審之路仍爲摘奸則或有已伐而猶多逼近者或有未除伐者所見之可矜果如上言辭意而陵內樹木事體重難故敢此仰達矣上曰陵寢事體之至重非不知之思陵而有是擧本陵亦然者欲以聖后之心爲心思效仰體而仰承之方也陰翳者開剔逼擁者除拔使衆塜獲照天日之光則於昭聖后陟降在上豈不悅豫臨格於芬苾焄蒿之際乎此所以事體與神理之互有輕重而不敢膠守常例也以此分付陵官及主家勿闊勿狹適中擧行而畢役形止追後狀聞可也命退諸臣以次退出
정조 16년
行都承旨李祖源坐行左承旨李集斗坐右承旨申耆坐直左副承旨李百亨坐右副承旨申獻朝坐同副承旨金孝建坐直注書二員未差假注書沈能迪仕趙台榮仕直事變假注書韓耆裕仕
정조 16년
李集斗啓曰來初一日輪對日次矣敢稟傳曰爲之
정조 16년
李集斗啓曰明日再明日國忌齋戒正日相値視事頉稟之意敢啓傳曰知道
정조 16년
傳于金孝建曰史官一員待命騎馬二匹立之
정조 16년
假注書東方淑有頉代以沈能迪爲假注書
정조 16년
假注書康就昇有頉代以趙台榮爲假注書
정조 16년
事變假注書許鐫有頉代以韓耆裕爲事變假注書
정조 16년
傳于李集斗曰文衡疏批有今日會圈之命此意傳于都堂大提學卽爲牌招申飭行公
정조 16년
李集斗啓曰大提學吳載純牌不進推考傳旨今方捧入而都堂會圈命下之後如是違牌事甚未安更卽牌招何如傳曰允
정조 16년
傳于李集斗曰昨日點下時非不知文苑故事爲然旣罷旋仍者之行公猶慮其或有可據不得已點下矣今見文衡疏辭果然此則方便至易矣當初前望之不入意雖有在而圈事何等大政且有今日內行圈之命大提學前望單子入之當點下本職則昨已下批矣不必更爲開政擧行原望筒只令付標仍任二字事分付銓曹大提學牌去來催促都堂錄斯速擧行
정조 16년
李集斗啓曰大提學吳載純再牌不進推考傳旨今方捧入而都堂會圈命下之後連事違傲不卽擧行事體所在極爲未安所當更請牌招而係是一日三牌何以爲之敢稟傳曰廷臣處義所關不輕至於文衡尤有別焉不當固辭而固辭大係國體大提學吳載純從重推考更卽牌招
정조 16년
李集斗啓曰大提學吳載純三牌不進推考傳旨今方捧入而都堂會圈命下之後一向違傲不卽擧行事體所在極爲未安所當更請牌招而係是一日四牌何以爲之敢稟傳曰更爲牌招
정조 16년
李集斗啓曰大提學吳載純四牌不進推考傳旨今方捧入而都堂會圈命下之後一向違傲不卽擧行事體所在極爲未安所當更請牌招而係是一日五牌何以爲之敢稟傳曰從重推考更爲牌招
정조 16년
李集斗啓曰大提學吳載純五牌不進推考傳旨今方捧入而都堂會圈命下之後屢違召命無意承膺事體道理萬萬未安所當更請牌招而係是一日六牌何以爲之敢稟傳曰更爲牌招違牌勿捧傳旨
정조 16년
傳于金孝建曰兵曹判書越捧一等
정조 16년
傳于金孝建曰就理兵曹堂上許遞前望單子入之待下批牌招察任
정조 16년
兵曹堂上前望單子入之參議金履正參知柳文養落點以兵曹參議金履正牌不進罷職傳旨傳于金孝建曰只推
정조 16년
申獻朝啓曰卽者議政府錄事來言左議政蔡濟恭右議政朴宗岳以爲臣等於都堂會圈之事伏聞不敢承聞之敎惶霣震懍求死不得走伏金吾門外恭俟鈇鉞之誅云仍納命召何以爲之敢稟傳曰堂錄雖曰大政亦胡大事公然半日相持徒煩酬應以致夕飯之過時寧有如許國體乎本館錄則年少名官之會圈曰可曰否其多其寡意見之不卽歸一猶不是異事而堂堂都堂之上體國之大臣率卿宰會往尙不能成出一錄雖未知緣何致此竊恐其責齊楚惟均寧不爲卿等萬萬慨然矧今更漏將下酬應甚苦卿等爲先勿待命斯速擧行事遣史官傳諭仍傳命召
정조 16년
申獻朝啓曰卽者義禁府都事來言左議政蔡濟恭右議政朴宗岳今方待命於金吾門外云係是大臣去就敢啓傳曰知道
정조 16년
記注官安經心書啓臣敬奉聖諭馳往傳諭于典醫監契左議政蔡濟恭處則以爲臣疾病垂死萬念都灰而一縷未絶之前身不自有擔舁趨赴於都堂會圈之席與僚相言及向日筵敎蓋僚相於伊時同登筵席而其所仰聽與臣判異未得歸一臣雖無似名以大官何可曰多曰寡有所爭難於會圈之際乎所大懼者旣奉筵敎不能對揚故耳以此遲滯遂至曛暮致有夕水剌姑徐之敎論其罪負金木難贖泥首金吾惟願速死史官儼臨旣傳御符又命斯速擧行臣豈敢更事遲徊而强起束帶之餘積氣復作無以運動惟有遄伏常憲乃可爲少勵臣分伏地惶懍不知所達云矣敢啓傳曰知道見卿書啓始知事實無論卿與右相是豈如是之事乎向筵適因語到於堂圈以至公無私衷赤精白各效一分對揚之方亹亹諄諄丁寧辰告此非獨卿等所諦聞抑亦注書書於起居注史官載之時政記則卿等之所謂同云乎者何事異云乎者又何說予之寡昧終莫曉惑同異從他同異嚴明取捨則豈更有多少說話乎況圈事首相文衡皆主之僚相諸宰參論而已卽不易之古例文衡無一語卿是首相則今日之圈可謂已出場而端揆之如此大非所知於平日以卿休休之量何乃不念始參差卒爛熳之義而侵夜撤坐致煩酬應乎竊爲卿等萬萬慨惋卿須安心勿待命卽爲擧行事爾其更爲傳諭可也
정조 16년
記注官安經心書啓臣敬奉聖批馳往傳諭于典醫監契右議政朴宗岳處則以爲臣不忠無狀不能事事致煩聖心之憂勤至於玉食之過時爲人臣子罪不容誅方泥首俟勘之中伏蒙恩諭誨責備至辭敎嚴正臣尤不勝惶隕愧恧之至宜卽趨赴都堂以完圈事而第臣區區微見自以爲煞有斟酌商量對揚我聖上平明之治而多般譬曉終未歸一今雖更會都堂畢竟參差則一也名曰大官成命之下不能將順而又於深夜之中以致酬應之煩則是罪上添罪鈇鉞猶輕伏地惶懍罔知攸措云矣敢啓傳曰知道左相書啓之批悉之文衡之所不言卿所說難者誠非所望於老成之規模若此則今日以圈事欲使予徹宥乎況卿在保護重任熟知其酬應若煩膈氣如期而如是自劃不念貽惱者不可但以慨然言安心勿待命卽爲開坐一心對揚俾完圈事之意更卽傳諭夜漏已闌嚴飭注書卽刻馳傳
정조 16년
申獻朝啓曰左議政蔡濟恭右議政朴宗岳又使錄事來納命召何以爲之敢稟傳曰書啓已令勿待命命召仍卽往傳
정조 16년
以京畿監司徐鼎修狀啓水原府失火民人等處恤典題給事傳于李百亨曰已有判下於別單者依昨年八戶例別施恤典事回諭
정조 16년
金孝建以漢城府言啓曰因忠淸道平澤縣按覈御史書啓刑曹回啓判付內金重淳段削去儒籍放逐爲鄕里庶民趙德涵段置可謂一而二一體施行事判下矣依判付金重淳趙德涵卽當放逐爲鄕里庶民而臺啓方張不得擧行之意敢啓傳曰此與發配有異則臺啓之停連似無所關矣
정조 16년
申耆以兵曹言啓曰今三月二十四日春塘臺翰林召試入侍時因右議政朴宗岳所啓當該從事官決棍汰去事命下矣依傳敎右捕廳從事官李東爀決棍十度後汰去之意敢啓傳曰知道
정조 16년
申耆以兵曹言啓曰依下敎今月二十四日入直局別將黃泰彦當該近仗軍士白春得行首近仗軍士崔順才各決棍十度之意敢啓傳曰知道
정조 16년
申耆以兵曹言啓曰卽者曜金門守門將金光郁所告內曜金門下鑰後有一人自永肅門下來故考其章標及號牌則乃是集成門雇立軍士者斤金而稱以欲爲出去未及門限云自臣曹捉來査問則所謂者斤金被酒泥醉所見已萬萬駭然而渠以省記外人若是當出者則不卽趁門限出去致此罪犯尤極痛惡今方拘置本曹使令房待明朝嚴査照勘何如傳曰允局別將若能檢飭豈有省記外人之攔入潛出乎訓將推考更有不勤自本曹該大將論勘當該守直中官照律嚴處而攔入時不禁之守門將及行首守門將待明朝令判書決棍懲勵入直本曹堂上罷職郞廳拿處可也
정조 16년
金孝建以義禁府言啓曰平安監司洪良浩狀啓內郭山前郡守金最煥還穀反作私分之罪令攸司稟處事啓下矣金㝡煥下去全羅道長興地云依例發遣府羅將拿來何如傳曰允
정조 16년
金孝建以義禁府言啓曰時囚罪人尹履相尹東晩李東埴鄭觀輝等原情啓目判付內竝以公罪草記勘放事命下矣尹履相尹東晩李東埴鄭觀輝等傳旨內雖曰微物紀綱所關常時不能檢飭之罪焉可逭也竝拿處罪取考律文則大明律不應爲條有曰凡不應得爲而爲之事理重者杖八十矣尹履相尹東晩李東埴鄭觀輝等以公罪各杖八十收贖放送何如傳曰允如有功議各減一等可也
정조 16년
禁府啓目興德前縣監蔡顯一原情云云問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓依允又啓目兵曹參議尹履相參知尹東晩佐郞李東埴鄭觀輝等原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編竝只議處何如判付啓竝以公罪草記勘放爲良如敎
정조 16년
申耆以左邊捕盜廳言啓曰自兵曹移來偸竊瓦子罪人李命大朴善義等爲先各嚴棍二十度瓦子潛買罪人姜占福林得三等各嚴棍十五度後竝仍囚本廳之意敢啓傳曰移送刑曹分等照律可也
정조 16년
申耆以左邊捕盜廳言啓曰瓦子偸竊罪人等旣伏承移送刑曹下敎而所當移送草記修啓然後可以移送而入直兼從事官李儒祥不謀于臣擅自移送雖是應送之罪人其在擧行之道萬萬惶悚事甚不謹後弊所關不可置而不論當該兼從事官李儒祥汰去之意敢啓傳曰知道
정조 16년
金孝建以刑曹言啓曰因兵曹啓辭罪人柳孝遠全羅道康津縣古今島充軍定配令道臣嚴刑三次發配事有移送刑曹更定配所草記之命矣依傳敎罪人柳孝遠全羅道扶安縣蝟島更定配所而嚴刑三次後押送配所事分付道臣之意敢啓傳曰渠焉逭重罪而渠雖不足說以訓局將校纔自植木役所還來特爲減等刑推分揀近道定配可也
정조 16년
金孝建以刑曹言啓曰因兵曹啓辭內氷庫瓦子買取罪人奴乭伊勿問進士稱號人令該曹照律嚴勘草記事命下矣進士李義配已爲身故其子行淵捉來推問則以爲渠以家長常時不能檢飭其奴至犯罔赦之罪罪死無惜云矣取考律文則大明律不應爲條有曰凡不應得爲而爲之事理重者杖八十依此律李行淵決杖八十後放送之意敢啓傳曰知道後勿如是之意嚴飭杖則收贖可也
정조 16년
大司諫金翊休執義洪彦喆司諫崔烜應敎李太亨掌令李日運持平鄭東愼朴孝成校理朴奎淳金羲淳副校理李貞運正言張至冕修撰尹致性李祉永副修撰沈興永等啓曰請黜置罪人鄭致達妻亟令王府快正典刑請物故罪人德相亟施孥籍之典請逆賊尙喆追施孥戮之典一行刀割答曰不允第三件事亟停勿煩五字刀割
정조 16년
大司諫金翊休執義洪彦喆司諫崔烜掌令李日運持平鄭東愼朴孝成正言張至冕啓曰請遲晩後物故罪人啓能亟施孥籍之典趾賊等凶種快施邦刑養遂獻遂李觀源竝令王府設鞫得情請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情快正王法請金甲島圍籬安置罪人金文淳沈煥之李勉膺竝令王府設鞫嚴問明正典刑請放逐鄕里罪人金重淳趙德涵亟令王府設鞫嚴問快施當律措辭現上答曰不允
정조 16년
執義洪彦喆掌令李日運持平鄭東愼朴孝成等啓曰請爲奴罪人河翼龍亟令王府設鞫得情快正王法措辭現上答曰不允
정조 16년
大司諫金翊休司諫崔烜正言張至冕等啓曰請爲奴罪人河翼龍亟令王府設鞫得情快正王法請金甲島爲奴罪人克觀古今島爲奴罪人克泰更令王府嚴鞫得情快正王法措辭現上噫嘻痛矣賊瑋窮凶極惡之罪尙忍言哉出沒京卿譸張謊說構陷土主在渠猶屬薄物細故六字刀割糾結於劇賊主張錢財爛熳綢繆千罪萬惡與翼魯之凶肚逆腸一而二二而一也在廷諸臣孰不欲食肉寢皮而顯戮未加徑斃縣獄輿情憤痛容有其極追施逆律雖有禁令應坐散配在法當然請賊瑋諸子亟施絶島散配之典新除授獻納尹翊東時在京畿長湍地請斯速乘馹上來事下諭答曰不允末端事若無今番事端何必以瑣屑依俙之事出於筵席之間亦豈必登諸絲綸乎無論如此如彼聞於繡衣之說鄕戰之外厥罪不輕宜令一伸公議依啓下諭事亦爲依啓
정조 16년
大提學吳載純疏曰伏以臣昨伏見傳敎下者有以臣仍任大提學之命臣誠驚惶震剝直欲鑽地而不可得也噫臣於見任不可復叨者有三臣敢冒死而仰陳焉以臣不才不文萬不近似於聖朝文衡之任謬被洪造屢遭叨冒效蔑絲毫罪積瘝溺而到今衰朽逐歲轉甚神識益以昏錯藻思益以茅塞代撰考試之役斷無自力之望此不可復冒者一也文柄戎務一時竝帶雖古之名碩猶懼不堪況如臣空疎譾劣百無肖似者乎其將不躓則仆畢竟顚敗可立而待此不可復冒者二也今玆仍任之命亶爲堂圈則臣之七年之中不間一錄四參圈坐有若非臣莫可了圈事者然國體苟簡莫此爲甚此不可復冒者三也有一於此猶不敢苟然竊據而況竝有之者乎且文衡之職與他有別一經遞罷之後雖有仍任之命不得行公便成流來故事前此諸臣相繼遵守莫敢或忽臣之年前待罪見職旣罷復仍也援例陳籲卽蒙體諒之恩矣格例之不可放倒固無前後之異而令若貪榮畏義揚揚冒膺則文苑古規其將緣臣而壞了臣心慙恧姑舍勿論其爲累聖朝淸明之化當如何哉此尤臣必遞之端也抑臣又有自來私義之難安者日月之明曾已俯燭而輒垂曲諒矣雖不敢覶縷煩陳臣之去就於斯決矣玆敢披瀝衷懇仰瀆崇聽伏乞天地父母俯賜諒察亟命鐫刊回授可堪之人以重公器以完圈事不勝幸甚臣無任屛營祈懇之至答曰省疏具悉屢叨之地豈更辭巽況仍任異於復拜卿其勿辭今日會圈